CELEX: 32016D2004
Language: bg
Date: 2016-11-14 00:00:00
Title: Решение за изпълнение (ЕС) 2016/2004 на Комисията от 14 ноември 2016 година за изменение на Решение за изпълнение 2013/780/ЕС за предоставяне на дерогация от разпоредбите на член 13, параграф 1, подточка ii) от Директива 2000/29/ЕО на Съвета за обелен нарязан дървен материал от Quercus L., Platanus L. и Acer saccharum Marsh. с произход от Съединените американски щати (нотифицирано под номер С(2016) 7181)

16.11.2016   
            
            
               BG
            
            
               Официален вестник на Европейския съюз
            
            
               L 308/62
            
         РЕШЕНИЕ ЗА ИЗПЪЛНЕНИЕ (ЕС) 2016/2004 НА КОМИСИЯТА
   от 14 ноември 2016 година
   за изменение на Решение за изпълнение 2013/780/ЕС за предоставяне на дерогация от разпоредбите на член 13, параграф 1, подточка ii) от Директива 2000/29/ЕО на Съвета за обелен нарязан дървен материал от Quercus L., Platanus L. и Acer saccharum Marsh. с произход от Съединените американски щати
   
      
         (нотифицирано под номер С(2016) 7181)
      
   
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1), и по-специално член 15, параграф 1, второто тире от нея,
   като има предвид, че:
   
               (1)
            
            
               С Директива 2000/29/ЕО на Съвета се предвиждат защитни мерки срещу въвеждането на вредители по растенията или растителните продукти в Съюза от трети държави. С член 1 от Решение за изпълнение 2013/780/ЕС на Комисията (2) се предвижда дерогация от защитните мерки по Директива 2000/29/ЕО и се разрешава на държавите членки да позволят въвеждането на тяхна територия на обелен нарязан дървен материал от Quercus L., Platanus L. и Acer saccharum Marsh. с произход от Съединените американски щати, без да е придружен от фитосанитарен сертификат, до 30 ноември 2016 г., при условие че този дървен материал отговаря на условията в приложението към посоченото решение за изпълнение.
            
         
               (2)
            
            
               С Решение за изпълнение (ЕС) 2015/893 на Комисията (3) се установяват изискванията за въвеждане в Съюза на обелен нарязан дървен материал от Platanus L. и Acer spp. с произход от трети държави. Тези изисквания се считат за необходими за фитосанитарната защита на територията на Съюза от Anoplophora glabripennis (Motschulsky) и никакви дерогации от тях не следва да се считат за основателни. Поради това за посочените видове обелен нарязан дървен материал вече не следва да се прилага дерогацията, предвидена в Решение за изпълнение 2013/780/ЕС.
            
         
               (3)
            
            
               Предвид информацията, представяна периодично на Комисията от държавите членки, може да се заключи, че прилагането на специалните условия, предвидени в приложението към Решение за изпълнение 2013/780/ЕС, е достатъчно, за да се предотврати въвеждането на вредители в Съюза. Държавите членки следва да продължат да прилагат тези условия по отношение на обеления нарязан дървен материал от Quercus L. с произход от Съединените американски щати. Оценката на предоставената от Съединените американски щати техническа информация сочи, че работата на програмата за сертифициране на изсушен в сушилня нарязан дървен материал, посочена в член 2, параграф 3 от Решение за изпълнение 2013/780/ЕС, е ефикасна.
            
         
               (4)
            
            
               Поради това срокът на разрешението за дерогация по отношение на обелен нарязан дървен материал от Quercus L. с произход от Съединените американски щати следва да бъде удължен до 31 декември 2026 г., за да се избегнат ненужни нарушавания на търговията с тази дървесина.
            
         
               (5)
            
            
               Поради това Решение за изпълнение 2013/780/ЕС следва да бъде съответно изменено.
            
         
               (6)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   Изменение на Решение за изпълнение 2013/780/ЕС
   Решение за изпълнение 2013/780/ЕС се изменя, както следва:
   
               1)
            
            
               Член 1 се заменя със следното:
               „Чрез дерогация от разпоредбите на член 13, параграф 1, подточка ii) от Директива 2000/29/ЕО на държавите членки се предоставя възможност да разрешат въвеждането на своя територия на нарязан обелен дървен материал от Quercus L. с произход от Съединените американски щати, който попада в обхвата на някой от кодовете по КН и отговаря на някое от описанията, посочени в част Б, раздел I, точка 6 от приложение V към посочената директива, без да е придружен от фитосанитарен сертификат, при положение че дървеният материал отговаря на условията, посочени в приложението към настоящото решение.“
            
         
               2)
            
            
               В член 3 датата „30 ноември 2016 г.“ се заменя с датата „31 декември 2026 г.“.
            
         Член 2
   Адресати
   Адресати на настоящото решение са държавите членки.
   
      Съставено в Брюксел на 14 ноември 2016 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 169, 10.7.2000 г., стр. 1.
   
      (2)  Решение за изпълнение 2013/780/ЕС на Комисията от 18 декември 2013 г. за предоставяне на дерогация от разпоредбите на член 13, параграф 1, подточка ii) от Директива 2000/29/ЕО на Съвета за обелен нарязан дървен материал от Quercus L., Platanus L. и Acer saccharum Marsh. с произход от Съединените американски щати (ОВ L 346, 20.12.2013 г., стр. 61).
   
      (3)  Решение за изпълнение (ЕС) 2015/893 на Комисията от 9 юни 2015 г. относно мерки за предотвратяване на въвеждането и разпространението в Съюза на Anoplophora glabripennis (Motschulsky) (ОВ L 146, 11.6.2015 г., стр. 16).